tartuNLP/wikipedia-smugri-20251201 huggingface dataset:
Ykkösliigan kausi 2024

Ykkösliigan kausi 2024 on Suomen jalkapallon toiseksi korkeimman sarjatason 52. kausi ja Ykkösliigan 1. kausi (toiseksi korkein sarjataso nimettiin Ykkösliigaksi kaudeksi 2024). Sarjassa on mukana 10 joukkuetta.
Ykkösliigassa pelataan aluksi kaksinkertainen sarja, eli 18 kierrosta. Tämän jälkeen kaikki joukkueet pelaavat toisiaan vastaan vielä kerran. Joukkueet, jotka 18 kierroksen jälkeen olivat sarjan viisi parasta joukkuetta, saavat loppukauden aikana osakseen viisi kotiottelua ja loput viisi saavat neljä kotiottelua. Sarjassa jokainen joukkue pelaa siis yhteensä 27 ottelua.
Ykkösliigan voittaja nousee Veikkausliigaan ja toiseksi sijoittunut etenee Liigakarsintaan. Ykkösliigan viimeiseksi sijoittunut joukkue putoaa Ykköseen ja yhdeksänneksi sijoittunut karsii Ykkösliiga-paikastaan Ykkösen toiseksi sijoittunutta joukkuetta vastaan.
Ykkösliigaan olisi alun perin kuulunut Helsingin IFK, joka sijoittui kauden 2023 Ykkösessä 6. sijalle, mutta joukkueen taustayhtiö teki konkurssin. Useita HIFK-taustaisia pelaajia siirtyi konkurssin jälkeen muihin Ykkösliigan joukkueisin. Lisäksi IF Gnistan nousi ennen kauden alkua ylemmälle sarja tasolle Veikkausliigaan, kun FC Honka oli tehnyt edellisen kauden päätteeksi konkurssin ja luopunut liigapaikastaan. Vapautuneet kaksi liigapaikkaa menivät Palloliitton sääntöjen mukaisesti Ykkösen nousukarsinnan hävinneelle joensuulaiselle JIPPO:lle ja edellisenä kautena Ykkösen ensimmäiselle putoajasijalle sijoittuneelle KäPa:lle. 
Kauden päätteeksi Veikkausliigaan nousivat sarjan voittanut KTP ja toiseksi sijoittunut FF Jaro, joka voitti nousukarsinnassa FC Lahden yhteismaalein 2-1. Sarjasta putosivat jumbosijalle jääneet Mikkelin Palloilijat, mutta karsijan paikalle sijoittunut KäPa onnistui voittamaan karsintaottelunsa Kokkolan KPV:tä vastaan ja säilyttämään paikkansa sarjassa.
Joukkueet.
Ykkösliigassa pelaavat kaudella 2024 seuraavat 10 joukkuetta.
Kauden jälkeiset ottelut.
Karsinta Ykkösliigaan.
"KäPa voitti ottelusarjan yhteismaalein 3−1 ja säilyy Ykkösliigassa."
Tilastot.
Maalipörssi.
15 maalia
11 maalia
10 maalia
9 maalia
8 maalia
7 maalia
6 maalia
Viisi maalia
Neljä maalia
Paras pelaaja.
Jalkapallon Pelaajayhdistys valitsi vuoden 2024 Ykkösliigan parhaan pelaajan pelaajien oman äänestyksen perusteella:
Sigfrid Ericson

Sigfrid Ericson (1879–1958) oli ruotsalainen arkkitehti, jonka tunnetuimmat työt ovat Göteborgin taidemuseo (yhdessä Arvid Bjerken kanssa) ja Masthuggin kirkko samassa kaupungissa. Lisäksi hän suunnitteli muun muassa Lysen, Surten ja Hunnebostrandin kirkot.
Oligosoma judgei

Oligosoma judgei on skinkkien heimoon kuuluva liskolaji. 
Tämä lisko kasvaa lähes kymmenen sentin pituiseksi kuonosta hännäntyveen mitattuna, häntä on suunnilleen samanpituinen tai vähän pidempi kuin vartalo. Lisko voi painaa 15 grammaa. Selkäpuoli on tyypillisesti musta, ja siinä on vihreitä tai keltaisia pilkkuja. Kyljissä kulkee pilkkujen muodostama vaakaraita. Vatsapuoli on valkoinen tai kermanvärinen ja siellä on mustia täpliä.
Lajia on tavattu Uuden-Seelannin vuoristoissa yli tuhannen metrin korkeudessa. IUCN on luokitellut sen äärimmäisen uhanalaiseksi lajiksi.
Kuhan.fm

Kuhan.fm on kajaanilainen radioasema, jonka omistaa Tuontirengas Oy. Asema toimii nettiradiona vuodesta 2025 alkaen. Sitä ennen kanava on lähettänyt ohjelmaa myös FM-taajuuksilla Vuokatti 93,7 MHz, Joroinen 99,5 MHz, Oulu 92,2 MHz ja Iisalmi 91,9 MHz.
Linda Darling-Hammond

Linda Darling-Hammond (s. 21. joulukuuta 1951 Cleveland) on yhdysvaltalainen kasvatustieteilijä.
Darling-Hammond sai humanististen tieteiden kandidaatin oppiarvon Yalen yliopistosta ja kasvatustieteen tohtorin oppiarvon Templen yliopistosta. Hän aloitti uransa opettajana kouluissa. 1980-luvulla Darling-Hammond toimi RAND Corporationin koulutusohjelman johtajana. Hän opetti Columbian yliopiston Teachers Collegessa vuosikymmenen ajan ennen kuin siirtyi vuonna 1998 Stanfordin yliopistoon. Hän on toiminut siellä kasvatustieteen Charles E. Ducommun -professorina. Darling-Hammond myös perusti Stanfordin yliopistossa Stanford Center for Opportunity Policy in Educationin. Hän on ollut mukana perustamassa päivähoitokeskusta/esikoulua ja pienituloisista perheistä tulevien värillisten opiskelijoiden julkista high schoolia East Palo Altossa.
Darling-Hammond on toiminut American Educational Research Associationin puheenjohtajana sekä Learning Policy Instituten puheenjohtajana ja toimitusjohtajana. Vuosina 1994–2001 hän oli National Commission on Teaching and America's Futuren toimitusjohtaja. Sen raportti "What Matters Most: Teaching for America's Future" (1996) oli yksi eniten Yhdysvaltain koulutuspolitiikkaan 1990-luvulla vaikuttaneista raporteista. Darling-Hammond on johtanut vuonna 2008 Barack Obaman ja vuonna 2020 Joe Bidenin siirtymäkauden koulutuspoliittista ryhmää. 
Darling-Hammond on National Academy of Educationin jäsen. Hänet valittiin vuonna 2014 Yhdysvaltain taide- ja tiedeakatemian jäseneksi. Vuonna 2022 Darling-Hammondille myönnettiin Yidan-palkinto kasvatustieteellisestä tutkimuksesta. Hän on saanut kunniatohtorin arvoja lukuisista yliopistoista, esimerkiksi Helsingin yliopistosta keväällä 2014. Darling-Hammond on tehnyt lukuisia julkaisuja, joiden joukossa on palkittuja kirjoja. Hänen teoksiinsa kuuluvat "The Right to Learn", "Teaching as the Learning Profession", "Preparing Teachers for a Changing World" ja "The Flat World and Education: How America’s Commitment to Equity Will Determine Our Future". Viimeksi mainitusta kirjasta Darling-Hammondille myönnettiin vuoden 2012 Grawemeyer-palkinto.
127 (luku)

127 (satakaksikymmentäseitsemän) on luonnollinen luku, jota edeltää luku 126 ja seuraa luku 128.
Työväenjärjestöjen Tukisäätiö

Työväenjärjestöjen Tukisäätiö on vuonna 1978 perustettu Vasemmistoliiton piirissä toimiva säätiö. Säätiön perusti kansandemokraatisten järjestöjen varainhankintaan osallistunut Finn-Arpa-yhdistys.
Säätiön tarkoitus on tukea työväen aatteellisten järjestöjen toimintaa avustamalla järjestöjä toimitilojen hankkimisessa ja myöntämällä niille taloudellista avustusta. Säätiön hallitus on koottu talouden ja politiikan ammattilaisista, jotka ovat toimineet muissa vasemmistoliittolaisissa organisaatioissa.
Alkuaikoina tukea osoitettiin SKP:n ja SKDL:n piiri- ja paikallisjärjestöille. 2000-luvulla säätiö on tukenut Kansan Arkiston ja Kansan Uutisten toimintaa. 2010-luvulla tuen saajien kohteiksi on mainittu työväenjärjestöjen tapahtumat, työväentalojen korjaukset, Työväen urheiluliiton toiminta, työväen kulttuuritoiminta, työväenlehdistö sekä työväenjärjestöjen historiankirjoitus.
Säätiön taseessa oli 2000-luvun puolivälissä runsaat puoli miljoonaa euroa. Vuonna 2015 tasearvo oli hieman yli miljoona euroa. Omaisuus on sijoitettu asunto- ja liikehuoneistoihin. Avustuksia tukisäätiö on jakanut 2010-luvulla keskimäärin 10 000 euroa vuodessa.
Ykkösen kausi 2024

Ykkösen kausi 2024 on Ykkönen-sarjan ensimmmäinen kausi Suomen jalkapallon kolmanneksi korkeimpana sarjatasona. Tällä kaudella voimaan tulleessa sarjauudistuksessa toiseksi korkeimman sarjatason Ykkösen ja kolmanneksi korkeimman sarjatason Kakkosen väliin luotiin uusi valtakunnallinen sarjataso. Tämä nimettiin Ykköseksi ja vanha Ykkönen vaihtoi nimensä Ykkösliigaksi. Sarjauudistuksen jälkeen Ykkösessä on mukana 12 joukkuetta.
Sarjassa pelataan kaksinkertainen runkosarja, jonka jälkeen sarja jakautuu kuuden joukkueen ylempään jatkosarjaan ja kuuden joukkueen alempaan jatkosarjaan, jotka pelataan yksinkertaisina sarjoina. Runkosarjan pisteet tulevat mukaan jatkosarjoihin. 
Ylemmän jatkosarjan voittajajoukkue nousee suoraan Ykkösliigaan ja toiseksi sijoittunut joukkue etenee kaksiosaiseen liigakarsintaan Ykkösliigaan toiseksi huonoiten sijoittunutta joukkuetta vastaan. Alemman jatkosarjan kaksi viimeisintä joukkuetta putoavat suoraan sarjatasoa alemmaksi Kakkoseen. 
Joukkueet.
Sarjauudistuksen jälkeen Ykkösen joukkueet muodostettiin edellisen kauden Ykkösen kolmesta viimeisestä joukkueesta ja Kakkosesta nousseista joukkueista.
Ylempien sarjatasojen joukkuemuutosten myötä myös Ykkösen joukkueet tulevat vielä muuttumaan ennen kauden 2024 alkua. Ykkösliigan Gnistanille myönnettiin FC Hongan konsurssissa vapautunut liigapaikka Veikkausliigassa, jolloin Ykkösliigasta vapautui yksi sarjapaikka. Ykkösliigan täydennysmenettelyssä ensimmäisellä sijalla on JIPPO, joka jätti sarjapaikkahakemuksen marraskuussa 2023. HIFK:n jätettyä konkurssihakemuksen tammikuussa 2024, avautui Ykkösliigaan myös toinen sarjapaikka. Täydennysmenettelyssä toisella sijalla on helsinkiläinen KäPa, joka on myös jättänyt sarjapaikkahakemuksen Ykkösliigaan.
Tilastot.
Maalipörssi.
18 maalia
15 maalia
14 maalia
13 maalia
11 maalia
10 maalia
9 maalia
8 maalia
7 maalia
6 maalia
Viisi maalia
Paras pelaaja.
Jalkapallon Pelaajayhdistys valitsi vuoden 2024 Ykkösen paras pelaaja pelaajien oman äänestyksen perusteella:
Ricardo Cardoso (KPV)
128 (luku)

128 (satakaksikymmentäkahdeksan) on luonnollinen luku, jota edeltää luku 127 ja seuraa luku 129.
Islas Marías

Islas Marías on Meksikoon kuuluva pieni saariryhmä itäisellä Tyynellä valtamerellä. Se sijaitsee 94 kilometrin päässä Nayaritin osavaltion rannikolta ja 322 kilometrin päässä Kalifornian niemimaan kärjestä.
Suurin Islas Marías -ryhmään kuuluva saari on Isla María Madre, jota seuraavat Isla María Magdalena ja kauempana etelässä Isla María Cleofas. Nämä kolme saarta, joista käytetään yhteistä nimitystä "Las Tres Marías", ovat saaneet nimensä kolmen Raamatun Maria-nimisen naisen mukaan. Pieni San Juaniton saari sijaitsee Isla María Madren vieressä. Saaret ensimmäisenä eurooppalaisena löytänyt Diego Hurtado de Mendoza käytti saarista nimitystä "Islas Magdalenas".
Islas Maríasissa toimi vankila vuodesta 1905, kunnes presidentti Andrés Manuel López Obrador ilmoitti vuonna 2019 vankilan lakkauttamisesta ja José Revueltasin mukaan nimetyn ympäristö- ja kulttuurikasvatuksen keskuksen perustamisesta sen tilalle. José Revueltas oli aikoinaan Islas Maríasin vankilan tunnetuin vanki. 
Islas Marías on vuodesta 2010 kuulunut UNESCO:n biosfäärialueiden verkostoon, World Network of Biosphere Reservesiin. Alueella on monipuolinen kasvillisuus ja eläimistö; Islas Maríasille endeemisten lajien joukossa ovat tresmariasinsupi ("Procyon insularis") ja tresmariasinkaniini ("Sylvilagus graysoni"). Islas Maríasin ympäristössä tavataan myös lukuisia hai- ja rauskulajeja sekä muun muassa merikilpikonnia. Saariryhmä on lisäksi merilintujen merkittävä pesimisalue. Islas Maríasin maisemat ovat ruohikkoisia sekä pusikkoisia, ja saarilla on kausivihantaa metsää. Saarten keskimääräinen lämpötila vaihtelee 29–32 celsiusasteen välillä.
Lifelover

Lifelover oli ruotsalainen black metal -yhtye, jonka perustivat Jonas Bergqvist ja Kim Carlsson Tukholmassa vuonna 2005. Yhtye hajosi syyskuussa 2011, kun yhtyeen pääsäveltäjä Berqvist kuoli. Lifelover yhdisteli useita genrejä, kuten black metallia ja doom metallia, ja sillä oli suuri vaikutus black metallin alalajiin depressiiviseen black metalliin. Yhtyeen sanoitukset käsittelevät lähinnä aiheita kuten: Itsemurha, masennus, nihilismi, kyynisyys ja huumeet.
Jäsenet.
Entiset jäsenet.
• Joel "Non" Malmén – rummut, sanoitukset (2009–2010) 
Diskografia.
Albumit.
• Pulver (2006)
• Erotik (2007)
• Konkurs (2008)
• Sjukdom (2011)
EP.
• Dekadens (2009)
Demo.
• Promo 2005 (2005)
Kasperi Valto

Kasperi Valto (s. 3. heinäkuuta 2003 Heinola) on suomalainen mäkihyppääjä. Hän edustaa Lahden Hiihtoseuraa.
Ura
Valto kilpaili mäkihypyn maailmancupissa ensimmäisen kerran Lahdessa 26. maaliskuuta 2023. Ensimmäiset maailmancupin pisteensä hän saavutti Rukalla 25. marraskuuta 2023 oltuaan 24:s.
Valto sijoittui lentomäen MM-kilpailuissa Kulmissa 2024 henkilökohtaisessa kilpailussa 33:nneksi ja joukkuemäessä seitsemänneksi. Trondheimin MM-kilpailuissa 2025 hän oli normaalimäen kilpailun 26. Ja suurmäen kilpailun 23. sekä joukkuemäen ja sekajoukkuemäen seitsemäs.
Saavutuksia
15.3.2025 mäkihypyn Continental Cupissa Lahdessa Kasperi Valto voitti kisan
Kennedy McMann

Kennedy Paige McMann (s. 30. lokakuuta 1996 Michigan, Yhdysvallat) on yhdysvaltalainen näyttelijä. Hän on näytellyt muun muassa Nancy Drewn hahmoa samannimisessä CW-televisiosarjassa.
Elämäkerta.
McMann syntyi 30. lokakuuta 1996 Michiganissa Matthew ja Lisa McMannille. Hän muutti perheensä kanssa Arizonaan ala-asteen puolivälissä. Hän valmistui vuonna 2014 Skyline High Schoolista, jossa hänet valittiin yhdeksi Mesa Public Schoolsin viidestä ensimmäisen kuukauden opiskelija -palkinnonsaajasta toisena lukiovuonnaan vuonna 12. marraskuuta 2013. McMann suoritti kuvataiteen kandidaatin tutkinnon Carnegie Mellon -yliopistosta vuonna 2018.
Yksityiselämä.
McMann meni naimisiin pitkäaikaisen poikaystävänsä Sam McInerneyn kanssa vuonna 2020. He tapasivat opiskeluaikana yliopistossa.
Catriona Gray

Catriona Elisa Magnayon Gray (s. 6. tammikuuta 1994 Cairns, Queensland, Australia) on filippiiniläis-australialainen malli, missi ja televisiopersoona. Hän on vuoden 2018 Miss Universum.
Gray syntyi Cairnsissa skottitaustaiselle isälle Ian Graylle ja filippiiniläiselle äidille Normita Magnayonille. Hän oli 5-vuotias osallistuessaan ensimmäiseen kauneuskilpailuunsa. 18-vuotiaana Gray muutti Manilaan työskentelemään mallina.
Hän edusti Filippiinejä Miss Maailma -kilpailussa 2016 ja sijoittui viiden parhaan joukkoon. Seuraavaksi hän kilpaili kansainvälisesti Miss Universum -kilpailussa 2018 ja voitti neljäntenä filippiiniläisenä.
Playboi Carti (mixtape)

Playboi Carti on yhdysvaltalaisen rap-artisti Playboi Cartin ensimmäinen kaupallinen mixtape. Se julkaistiin AWGE:n ja Interscope Recordsin kautta 14. huhtikuuta 2017.  Tuotannosta vastasi pääasiassa Pi'erre Bourne useiden muiden levytuottajien, kuten Harry Fraudin, Hit-Boyn, Jake Onen ja Southsiden kanssa. Mixtapella vierailevat yhdysvaltalaiset rap-artistit Lil Uzi Vert, ASAP Rocky sekä hollantilainen laulaja Leven Kali.  Mixtapen fyysinen versio julkaistiin 6. lokakuuta 2017 ja vinyylipainos 17. marraskuuta 2017. 
Mixtapea mainostettiin neljällä kappaleella – "Lookin", "Wokeuplikethis", "Let It Go" ja "Magnolia", joista jälkimmäisin debytoi sijalla 29 US Billboard Hot 100 -listalla. "Playboi Carti" debytoi Yhdysvaltain Billboard 200 -listan sijalla 12. Recording Industry Association of America (RIAA) myönsi mixtapelle platinalevyn 2. maaliskuuta 2020 yli 1 000 000 myydyn kappaleen kunniaksi. 
Taustat ja mainostus.
Neljä kappaletta julkaistiin ennen mixtapelta ennen julkaisua. Nämä olivat "Lookin" ja "Wokeuplikethis", joissa kummassakin yhdysvaltalainen rap-artisti Lil Uzi Vert, jotka julkaistiin 9. ja 10. maaliskuuta 2017. Kappaleet "Magnolia" ja "Let It Go" julkaistiin 14. huhtikuuta 2017.
Musiikkivideo "Magnolialle" julkaistiin 10. heinäkuuta 2017. Sen ohjasi Hidji Films, ja siinä on cameo-esiintymiset kappaleen tuottajalta Pi'erre Bournelta sekä cameo-esiintymisiä Southsidelta, ASAP Rockylta, Slim Jxmmilta, A Boogie with da Hoodielta, Don Qlta, Navilta, Casanovalta, Smooky Margielaalta, Squidnicelta sekä Cashilta. Musiikkivideo on kerännyt yli 193 miljoonaa katselukertaa marraskuuhun 2023 mennessä. 
Musiikkivideo kappaleelle "Wokeuplikethis" julkaistiin 9. elokuuta 2017. Musiikkivideossa esiintyy Lil Uzi Vert, ja se on kerännyt 91 miljoonaa katselukertaa marraskuuhun 2023 mennessä. 
Musiikkivideo kappaleelle "New Choppa" julkaistiin 31. elokuuta 2017. Siinä on mukana ASAP Rocky, ja se on kerännyt yli 32 miljoonaa katselukertaa marraskuuhun 2023 mennessä.
Pyxis planicauda

Pyxis planicauda on maakilpikonnien (Testudinidae) heimoon kuuluva kilpikonnalaji.
Sen tärkein tuntomerkki on erityisen litteä häntä. Sitä on myyty lemmikiksi, vaikka se menestyy huonosti vankeudessa.
Lajia tavataan kuivassa lehtimetsässä Madagaskarilla Menaben alueella Morondava- ja Tsiribihinajokien välisellä alueella. Sen kanta on pienentynyt nopeasti elinympäristön hävittämisen takia. IUCN on luokitellut lajin äärimmäisen uhanalaiseksi.
Batagur affinis

Batagur affinis on harvinainen aasialainen kilpikonnalaji.
"Batagur affinis" on suurikokoinen joissa elävä kilpikonna, kilven pituus voi olla yli 60 cm. Se syö monenlaista ravintoa, etenkin kasveja ja hedelmiä. Se munii kuivalla kaudella, kun hiekkaiset penkereet paljastuvat jokiveden laskiessa. 
Sen levinneisyysaluetta ovat Kambodža, Thaimaa, Malesia ja Sumatra. Sekä munia että aikuisia yksilöitä käytetään ruokana. Sille sopivaa elinympäristöä tuhoutuu tekoaltaiden rakentamisen ja hiekanoton takia. Niinpä IUCN on luokitellut lajin äärimmäisen uhanalaiseksi.
Kambodžassa, Thaimaassa ja Malesiassa on tarhoja, joissa tämän lajin kilpikonnia kasvatetaan valvotuissa oloissa. Niitä on laskettu luontoon, mutta vielä ei tiedetä, pärjäävätkö tarhakasvatit luonnossa lisääntymisikäisiksi asti.
Tiaissirkkunen

Tiaissirkkunen ("Charitospiza eucosma") on tangaroihin kuuluva lintulaji. Lajia tavataan Etelä-Amerikassa. 
Koko ja ulkonäkö.
Tiaissirkkunen kasvaa 11–12 cm pitkäksi. Sukupuolet eroavat hieman toisistaan ulkonäöltään. Tiaissirkkuskoiraan pää, päälaen töyhtö, kurkku ja rinnan yläosa ovat mustat. Selkä ja siivet ovat harmaat ja siipien olkapäät valkoiset. Lajin koiraan kyljet ja vatsa ovat ruosteenruskeat. Tiaissirkkusnaaraan pää on ruskea ja töyhtö on lyhyempi kuin koiraalla. Päässä on heikosti erottuva silmäkulmajuova. Selkä ja siivet ovat ruskehtavan harmaat. Naaraan kyljet ja vatsa ovat kellanruskeat.
Levinneisyys ja elintavat.
Tiaissirkkusta tavataan Brasiliasta Boliviaan ja mahdollisesti Paraguayhin. Lisäksi siitä on havaintoja Argentiinasta. Lajin elinympäristöä ovat ruohomaat, esimerkiksi cerrado ja pensaikkoiset alueet kuten caatinga. Lintua tavataan usein palaneilla alueilla. Tiaissirkkunen liikkuu pareittain tai pieninä ryhminä. 
Tiaissirkkunen luokitellaan silmälläpidettäväksi. Kantaa uhkaa elinympäristön häviäminen maatalousmaiksi muuttamisen vuoksi.
Lasten toiminnan tukisäätiö

Lasten toiminnan tukisäätiö (aik. SDPL:n säätiö) on vuonna 1991 perustettu Suomen Demokratian Pioneerien Liiton taustasäätiö. SDPL perusti säätiön vuonna 1991. Säätiö muutti nimensä nykyiseen muotoon vuonna 1998.
Säätiön tarkoitus on tukea varhaisnuorisotyötä, lapsi- ja nuorisotutkimusta sekä varhaisnuorisojärjestöjen kansainvälisen yhteistyön edistämistä. Säätiön hallitus täydentää itse itseään mutta pioneeriliitto vastaa yhden hallituksen jäsenen valinnasta. Säätiön hallinto koostuu pioneeriliiton johtohenkilöistä ja Vasemmistoliiton järjestöaktiiveista.
Säätiö tuki 2000-luvun alussa pioneeritoimintaa vuosittain yli 10 000 eurolla. 2010-luvulla säätiön työnkuvassa varhaisnuorisotyön tukeminen on vähentynyt. Säätiö omistaa Samis Fortis-yrityksen ja on lainoittanut yhtiötä yhteensä 20 000 eurolla. Säätiön on antanut säätiön läheisjärjestöille korotonta lainaa yli 220 000 eurolla. Suurimmaksi osaksi lainat on osoitettu Lasten Tuki ry:lle, jonka toiminta keskittyy Juupajoella sijaitsevaan Sammalniemen loma- ja kurssikeskukseen.
Kansan Sivistysrahasto

Kansan Sivistysrahasto (KSR) on vuonna 1956 perustettu Suomen Sosialidemokraattista Puoluetta lähellä toimiva säätiö. Säätiön perustivat toistakymmentä työväenjärjestöstä ja 2000-luvulla sen hallinnossa on mukana 16 eri organisaatiota.
KSR on kuvannut, että toiminnassa ovat olleet mukana vahvimmin Työväen Sivistysliitto, SDP, SAK liittoineen ja Kustannusosakeyhtiö Tammi. Säätiön tarkoitus on tukea apurahoin ja tunnustuspalkinnoin yhteiskunnallisesti suuntautunutta kulttuuri- ja sivistystyötä, tutkimusta, opiskelua ja valistustoimintaa. Säätiö jakaa apurahoja yhdistyksille ja yksityishenkilöille muun muassa taide- ja kulttuurihankkeisiin, opintoihin, opinnäytteisiin ja tutkimustyöhön sekä tietokirjoille.
KSR:n tasevarallisuus oli vuonna 2015 yli 14 miljoonaa euroa. Suurin osa tasevarallisuudesta on pörssinoteeratuissa arvopapereissa. Vuonna 2015 tulot olivat 3,5 miljoonaa euroa. Säätiö on jakanut tukea SDP:lle sekä sen piiri- ja oheisjärjestöille, kuten Kalevi Sorsa -säätiölle ja Työväen Sivistysliitolle.
Miina Sillanpään Säätiö

Miina Sillanpään Säätiö on vuonna 1965 perustettu Suomen Sosialidemokraattista Puoluetta lähellä toimiva säätiö. Säätiön perusti Helsingin Kotitaloustyöntekijäin Yhdistys.
Emosäätiönä Miina Sillanpään Säätiö harjoittaa kansanterveyteen liittyvää tutkimus- ja kehitystoimintaa, jota on tehty muun muassa RAY:n ja Tekesin rahoituksella. Säätiö omistaa hoiva- ja kuntoutuspalveluja tuottavan Wilhelmiina Palvelut-yrityksen sekä laitos- ja avokuntoutuspalveluita tuottavan Aviren.
Miina Sillanpään Säätiö on puoluejärjestön perustama organisaatio ja sitä on kehitetty myös oman yhteisön poliittisia tavoitteita sekä järjestöllisiä ja taloudellisia tarpeita silmällä pitäen. Säätiö on kasvattanut taustapuolueensa tuella huomattavaa varallisuutta. Säätiöllä ei ole kuitenkaan määriteltyä yhteyttä puolueeseen. Sosiaalidemokraatit ovat kuitenkin säilyttänyt enemmistön säätiön hallinnossa.
Historia.
Säätiön varallisuuden pohja on yhdistyksen 1900-luvun kiinteistöomaisuudessa. Väen ikääntyessä tilat on muutettu vanhainkodiksi. Yhdistys osti 1920-luvulla Siuntiosta Lepopirtti-nimisen huvilan loma- ja virkistyspaikaksi. Yhdistys toimi SDP:n perusosastona ja luovutti omaisuuden säätiölle, joka nimettiin yhdistyksen entisen puheenjohtajan ja työväenliikkeen vaikuttajan Miina Sillanpään mukaan.
1970-luvulla säätiö laajensi toimintansa rakentamalla Siuntion kylpylän. Säätiö sai seuraavana vuonna RAY:n tukea 35 miljoonaa markkaa. Tuen taustalla oli kansanrintamapuolueiden 1970-luvulla sopimat poliittiset määrärahat osana RAY:n tukea. Puolueet saivat jyvittää tuen järjestöilleen ja SDP priorisoi Miina Sillanpään Säätiötä.
1980-luvulla säätiö yhtiöitti palveluitaan ja ylläpiti Helsingissä toipilas- ja vanhainkotia. 1990-luvulla Pikku Huopalahteen valmistui vanhusten asuin- ja palvelutalo. Siuntiossa keskityttiin hotelli- ja kylpylätoimintaan. Sosiaalisen lomatoiminnan ohessa säätiö suuntautui veteraanien ja työikäisten kuntoutuspalveluihin. 
2010-luvulla Siuntion kylpylä ja lepopirtti on vuokrattu ulkopuoliselle yritykselle ja kokous- ja ravintolatoiminta on myyty. Vuonna 2015 säätiö toimi konsernipohjalta, jossa toimintaa on lohkottu eri tahoille. Vuonna 2023 säätiö myi Siuntion kylpyläkiinteistön, siihen kuuluvat maa-alueet sekä Lepopirtin rakennuksineen Siuntio Invest Oy:lle.
Valkopäätopi

Valkopäätopi ("Damaliscus pygargus") on lehmäantilooppeihin kuuluva afrikkalainen sorkkaeläinlaji. 
Uros voi painaa 80 kg. Säkäkorkeus on metri. Molemmilla sukupuolilla on sarvet. Karvan väritys on yleisesti vaalea punaruskea ja päässä on laaja valkoinen alue. 
Valkopäätopi esiintyy eteläisessä Afrikassa. Alalajeja on kaksi. Niistä toisella valkoista väritystä on paitsi päässä, myös vatsassa, jaloissa ja peräpeilissä.
Kortekallion tuulivoimapuisto

Kortekallion tuulivoimapuisto, uutisissa myös Suodenniemen tuulivoimapuisto, on Pirkanmaalla Sastamalassa Suodenniemen Kortesuonkalliolla sijaitseva tuulivoimapuisto, jossa toimii 3 tuulivoimalaitosta. Niiden kokonaiskapasiteetti on 13 megawattia ja vuosituotanto on noin 49 gigawattituntia. Voimalat on rakentanut Eurowind Energy, ne omistavat yhdessä suomalainen PT-Windpower Oy ja tanskalainen Eurowind Energy A/S. Voimaloita operoi Eurowind Energy.
Yleistä.
Tuulipuiston tuulivoimalat on sijoitettu metsäiseen maastoon kalliomäille, jonne on tarvinnut tehdä lyhyet huoltotiet maanomistajien aikaisemmin valmistuneelta yksityistieltä. Kyseinen tie alkaa Suodenniemen kirkonkylän Kittilästä. Voimalat muodostavat kolmion, joka on 0,8 kilometriä pitkä ja 0,5 kilometriä leveä (noin 15 hehtaaria). Voimalat sijaitsevat 110–120 metriä mpy.
Tuulivoimalaitokset ovat tanskalaisen Vestaksen valmistamaa V150-mallia, jonka napakorkeus on 155 metriä, tuuliturbiinin halkaisija 150 metriä, ja jonka kapasiteetti on 4,2 megawattia.
Historiaa.
Sastamalan kaupunginvaltuusto hyväksyi tuulivoimaosayleiskaavaehdotuksen marraskuussa 2015, joka astui voimaan elokuussa 2016, mutta osayleiskaavasta tehtiin valitus Hämeenlinnan hallinto-oikeuteen. Oikeus hylkäsi valituksen kaikilta osin heinäkuussa 2017. Kaupunginhallitus hyväksyi tuulipuiston rakennusluvat, jotka saivat lainvoiman joulukuussa 2017.
Rakennustyöt valmistuivat kevääseen 2022 mennessä ja voimalaitokset nostettiin paikoilleen kesäkuussa 2022. Voimaloiden viimeisiä testejä tehtiin heinäkuussa 2022, jonka jälkeen sähköntuotanto alkoi.
Hippotragus

Hippotragus on isoantilooppien alaheimoon kuuluva afrikkalainen nautaeläinsuku, jonka lajeja (naamioantilooppi, siniantilooppi, musta-antilooppi) on aiemmin kutsuttu hevosantiloopeiksi. Lajien elinympäristöt vaihtelevat kuivista savanneista reheviin metsiin. Ne elävät ylängöillä 2500 metrin korkeuteen saakka. Naaraat ja vasat muodostavat laumoja.
Leopold Sonnemann

Leopold Sonnemann (1831–1909) oli saksalainen poliitikko ja sanomalehtimies. Hän oli juutalaista syntyperää. Hän oli pankkiiriliikkeen omistaja ja perusti 1856 lehden "Frankfurter Zeitung", joka oli ensin nimellä "Frankfurter Handelszeitung". Hän oli 1871–1876 ja 1878–1884 jäsenenä Saksan valtiopäivillä, missä hän esiintyi Otto von Bismarckin vastustajana ja oli perustamassa Saksalaista kansanpuoluetta.
Liikunnan Kehitysyhteistyö LiiKe

Liikunnan Kehitysyhteistyö LiiKe on vuona 2001 perustettu suomalainen kansalaisjärjestö. Järjestö toteuttaa liikunnallisia kehitysyhteistyöhankkeita erityisesti liikunta- ja terveyskasvatuksen keinoin. Järjestön pääyhteistyövaltio on Tansania, jossa järjestö on toiminut parinkymmenen vuoden ajana. Järjestö järjestää seminaareja, liikuntapäiviä, globaalikasvatustapahtumia ja kouluttaa liikunnanopettajia ja viranomaisia. LiiKe on Fingon jäsenjärjestö.
Vuoden LiiKe-palkinto.
LiiKe jakaa vuosittain Vuoden LiiKe-palkintoa, joka annetaan henkilölle, yhteisölle tai idealle, joka on merkittävästi lisännyt liikunnan kehitysyhteistyötä tai globaalikasvatusta.
Välittäjä (Mauno Koiviston muistomerkki)

Välittäjä on kuvanveistäjä Kirsi Kaulasen Mauno Koiviston muistomerkki, joka paljastettiin Helsingin Pikkuparlamentinpuistossa 25. marraskuuta 2023, jolloin oli kulunut sata vuotta Koiviston syntymästä.
Teos on kaksiosainen. Veistos on kuusi metriä korkea ja viisitoista metriä pitkä. Se on valmistettu ruostumattomasta teräksestä. 
Kilpailu ja omistus.
Kirsi Kaulasen ehdotus voitti valtioneuvoston kanslian järjestämän presidentti Mauno Koiviston muistomerkin suunnittelukilpailun vuonna 2021. Kilpailuun osallistuminen oli avoin kaikille suomalaisille ja Suomessa pysyvästi asuville ammattitaiteilijoille. Kilpailuun osallistui 110 hyväksyttyä teosehdotusta. Kilpailussa palkintosijoille sijoittuivat Matti Vesanen ja Pauno Pohjolainen. Tunnustuspalkinnon saivat Nestori Syrjälä, Anssi Pulkkinen ja Markus Kåhre.
Valtioneuvoston kanslian tilaaman "Välittäjä"-teoksen hankintasopimuksen arvo oli 1 035 000 euroa. Tilaaja lahjoitti valmiin teoksen osaksi Helsingin kaupungin taidekokoelmaa.
Osat ja paljastus.
Veistoskokonaisuuteen kuuluu kaksi osaa ja kaareva, matala harmaagraniittinen kivi, jossa lukee versaalikirjaimin ”MAUNO KOIVISTO 1923–2017”. Veistos sijaitsee puiston keskikäytävän pyöreässä osassa. Kiillotettua metallia oleva veistos on valaistu pylväissä ja maassa olevilla värillisillä valoilla. Puistossa ollut Eila Hiltusen "Menneet ritarit" (2006) siirrettiin puiston koilliskulmaan. 
Paljastustilaisuudessa puhunut pääministeri Petteri Orpo sanoi puheessaan, että muistomerkki kuvaa Mauno Koiviston roolia presidenttinä idän ja lännen välissä. Presidentti Sauli Niinistö totesi, että aikamme kaipaa vakautta ja jatkuvuutta. Muistomerkin paljastaminen on myös osa tätä työtä, se on lenkki sukupolvien ketjussa. Niinistön mukaan muistomerkki osoittaa suuntaa eilisestä huomiseen. 
Kuvanveistäjä Kirsi Kaulanen totesi puheessaan paljastustilaisuudessa näkevänsä muistomerkin kaarissa presidentti Mauno Koiviston nousujohteisen uran, kaaren, joka huipentui Suomen liittymiseen Euroopan unioniin. Kaulanen haastoi kaikkia miettimään, kuinka jokainen voi omalta osaltaan edistää rauhaa ja ystävyyttä, sisäisen ja ulkoisen rauhan välittäjänä. Kaulasen mukaan veistos koostuu kahdesta osasta, jotka kuvaavat presidentti Koiviston luonteenpiirteitä. Toinen puoli on vapaa ja turvallinen, filosofinen ja pohdiskeleva. Toinen puoli on särmikkäämpi, ongelmia ratkaiseva, humoristinenkin. Näiden tilojen välille jää tila kokijalle. 
Kaulanen kuvasi teoksensa muotokieltä nousevaksi: Satamatyöläisestä tohtoriksi, pääministeriksi ja presidentiksi. Veistoksen muodot kasvavat kohti Eduskuntataloa.
Vastaanotto.
Teoksen suunnittelukilpailun ratkettua "Helsingin Sanomien" kriitikko, musiikkitieteilijä Sini Mononen kirjoitti 1. syyskuuta 2021, että voittajateos "Välittäjä" tuo mieleen Kirsi Kaulasen Helsingin Musiikkitalon aulaan suunnitteleman teräsveistos "Gaian" (2011). Hänen mukaansa samankaltaista juhlavuutta voi odottaa "Välittäjältä". "Onnistuneen valaistuksen avulla muistomerkki on valmistuttuaan enemmän kuin staattinen patsas. Parhaimmillaan se elää valon vaihtelussa vuodenaikojen ja kulttuurin mukana."
Ovozi todžik

Ovozi todžik (, ”Tadžikin ääni”) on Uzbekistanin pääkaupungissa Taškentissa ilmestyvä tadžikinkielinen sanomalehti.
Lehti perustettiin Samarkandissa vuonna 1924 Turkestanin kommunistisen puolueen äänenkannattajaksi. Nimenä oli aluksi "Ovozi todžiki kambağal" (”Tadžikkiköyhälistön ääni”), joka muuttui pian muotoon "Ovozi todžik". Vuoden 1924 lopussa lehdestä tuli Uzbekistanin kommunistipuolueen tadžikkibyroon ja Tadžikistanin ASNT:n vallankumouskomitean äänenkannattaja. Seuraavana vuonna se alistettiin kokonaan Uzbekistanin kommunistipuolueelle ja viranomaisille. Vuonna 1931 nimeksi tuli "Haqiqati Ūzbekiston" (”Uzbekistanin totuus”).
Lehti oli lakkautettuna vuodesta 1938 (tai 1940) vuoteen 1950, jolloin se perustettiin uudelleen Taškentissa nimellä "Ūzbekistoni surx" (”Punainen Uzbekistan”). Vuonna 1964 otettiin jälleen nimi "Haqiqati Ūzbekiston". Se ilmestyi kolmesti viikossa Uzbekistanin kommunistisen puolueen keskuskomitean sekä tasavallan korkeimman neuvoston ja ministerineuvoston äänenkannattajana. Lehden levikki oli 35 000 kappaletta vuonna 1976. Sen päätehtävä oli neuvostoaikana propagandan levittäminen, mutta sillä oli suuri merkitys myös tadžikin kielen ja kirjallisuuden kehitykselle.
Lehti sai jälleen nimen "Ovozi todžik" vuoden 1992 alussa. Se on Uzbekistanin parlamentin ja hallituksen äänenkannattaja, joka ilmestyy kahdesti viikossa nelisivuisena ja A2-kokoisena. Lehden levikki oli 3 000 kappaletta vuonna 2005. Sen aineistoa julkaistaan myös Internetissä.
Batagur dhongoka

Batagur dhongoka on harvinainen aasialainen kilpikonnalaji.
Naaraan kilpi kasvaa enimmillään 48 cm pitkäksi, koiras jää alle 30-senttiseksi. Kilpi on oliivinvihreä, ja siinä on kolme mustaa raitaa. Sen sieraimista silmien yli kulkee kapea kermanvaalea juova.
"Batagur dhongoka" elää suurissa joissa Gangesissa ja Brahmaputrassa. Sen levinneisyysalue ulottuu Intiasta Bhutaniin ja Bangladeshiin. Sekä munia että aikuisia yksilöitä käytetään ruokana. Vaikka populaation koosta ei ole tarkkoja tilastoja, lajin katoaminen ruokamarkkinoilta ja asuinseuduksi sopivan jokiympäristön muutos viittaavat kannan nopeaan vähenemiseen. IUCN on luokitellut lajin äärimmäisen uhanalaiseksi.
Batagur kachuga

Batagur kachuga on harvinainen aasialainen kilpikonnalaji. Naaraan kilven pituus voi olla yli 50 cm, koiraat jäävät 30 cm pituisiksi.
"Batagur kachuga" -lajin kilpikonnia tavataan Intiassa ja mahdollisesti Bangladeshin puolella Gangesjoen vesistössä. Se elää hiekkapohjaisilla jokiosuuksilla ja lekottelee hiekkasärkillä ja joen rannalla.
Sekä kilpikonnien pyydystys ravinnoksi että sopivan elinympäristön katoaminen ovat johtaneet kannan vähenemiseen. IUCN on luokitellut lajin äärimmäisen uhanalaiseksi.
Lajin poikasia kasvatetaan valvotuissa oloissa, ja niitä on vuosina 2007–2018 laskettu luontoon yli 20 000 kappaletta. Suojelijat yrittävät myös vähentää laitonta kalastusta pesimäalueilla, sillä kalanpyydykset tappavat monia kilpikonnia.
Tyranni (kirja)

Tyranni on Jukka M. Heikkilän vuonna 1997 ilmestynyt toinen historiallinen romaani.
"Tyranni" kertoo Syrakusan viimeisestä hallitsijasta ja kaupungin piirityksestä. Kirjan päähenkilönä on historiallinen hahmo Epikydes, Syrakusan tyranni, sivuhenkilöitä ovat muun muassa Hannibal ja Arkhimedes. Vauhdikas tarina avaa opportunistisen vallananastajan näkökulman juonitteluun ja politiikkaan. Tapahtumat sijoittuvat vuosiin 215–212 eaa.
"Helsingin Sanomat" julkaisi kirjasta arvostelun. Teos on myöhemmin julkaistu myös e-kirjana ja paperilla uusintapainoksena.
Antigonos, jumalten poika

Antigonos, jumalten poika on Jukka M Heikkilän vuonna 2000 ilmestynyt kolmas historiallinen romaani.
Antigonos, jumalten poika kertoo diadokkien sodista ja eettisestä filosofiasta. Kirjan päähenkilönä on historiallinen hahmo, nuori Antigonos Gonatas, josta myöhemmin tuli Makedonian kuningas. Sivuhenkilöitä ovat muun muassa Antigonos Yksisilmäinen, Demetrios Piirittäjä, Pyrrhos, Ptolemaios I, Zenon Kitionilainen, Epikuros ja Eukleides. Kerronta seuraa useita rinnakkaisia polkuja ja kaikki kirjassa nimeltä mainitut henkilöt ovat historiallisia hahmoja. Tapahtumat sijoittuvat vuosiin 302–294 eaa.
Muuta.
Teos voitti vuonna 2001 Nuori Aleksis -kirjallisuuspalkinnon.
Palkintoraati perusteli valintaansa seuraavasti:
"Voiko historiallinen romaani olla näin kiinnostava, oli yhteinen ajatuksemme kun luimme Jukka Heikkilän teoksen Antigonos, jumalten poika. Heikkilä kertoo kirjassaan uskottavan ja mukaansatempaavan tarinan antiikin Kreikasta. Hän kuvaa tarkkaan sen ajan tapoja ja yhteiskuntaa sitoen yksittäisten ihmisten kohtalot osaksi historian tapahtumia. Tahdoimme nostaa tämän kirjan esiin useiden ansiokkaiden teosten joukosta, sillä se osoittaa epäilijöille että mielenkiintoisen historiallisen romaanin kirjoittaminen on mahdollista."
Ernst Enkvist

Ernst Enkvist (8. maaliskuuta 1931 Helsinki – 9. marraskuuta 2023 Inkoo) oli suomalainen tekniikan tohtori ja laivanrakennusopin professori, kemian professori Terje Enkvistin poika.
Enkvist valmistui diplomi-insinööriksi vuonna 1958 ja väitteli tohtoriksi Teknillisessä korkeakoulussa vuonna 1972. Hän työskenteli Wärtsilän telakalla Helsingin Hietalahdessa vuodesta 1958 lähtien ja hoiti laivanrakennusopin professuuria Teknillisessä korkeakoulussa 1978–1982. Korkeakoulumaailmasta hän palasi vuosiksi 1983–1987 Wärtsilän Arktiseen tutkimuskeskukseen, jossa suunniteltiin jäänmurtajia, ja omistautui sen jälkeen maanviljelykselle ja veneenrakennukselle Inkoon Päivölässä (Solberg).
Batagur trivittata

Batagur trivittata on harvinainen aasialainen kilpikonnalaji.
Sen kilpi voi olla 58 cm pitkä. Aikuiset sukupuolet ovat eri väriset.
Sen levinneisyysalue ulottui aiemmin koko Ayeyarwady-Chindwin-jokiverkostoon, mutta viime aikoina sitä on tavattu vain Chindwin-joen yläjuoksulla Myanmarissa. Sen munia on kerätty tunnetuilta lisääntymispaikoilta, ja aikuisia ja nuoria on pyydystetty ravinnoksi ja myyntiin muualle Aasiaan. Nyttemmmin kullankaivuu ja vesivoimalat uhkaavat lajin lisääntymispaikkoja. Lisäksi metsäkato on huonontanut jokiveden laatua. IUCN on luokitellut lajin äärimmäisen uhanalaiseksi.
"Batagur trivittata -"lajin luultiin välillä kuolleen sukupuuttoon, kunnes 2001 löytyi vastatapettu yksilö Myanmarista ja elävä yksilö villieläintorilta Kiinasta. Vuonna 2020 tunnettiin viisi tai kuusi vapaana elävää naarasta ja kaksi koirasta. Lajin tulevaisuutta on kuitenkin pyritty turvaamaan kasvattamalla poikasia vankeudessa 20 vuoden aikana.
Marie Souvestre

Marie Souvestre (28. huhtikuuta 1830 Brest, Ranska – maaliskuu 1905) oli ranskalainen opettaja ja feministi. Hän oli merkittävä henkilö Eleanor Rooseveltin elämässä tämän nuoruudessa. Hän perusti Ranskaan ja Englantiin kouluja, joita kävivät merkittävien perheiden lapset. Nuorena orvoksi jäänyt Eleanor Roosevelt kävi 1899–1902 Allenswood Academya ja sai Souvestren suojelijakseen. He kävivät kirjeenvaihtoa Souvestren kuolemaan asti.
Souvestren isä oli kirjailija Émile Souvestre.
Batagur borneoensis

Batagur borneoensis on harvinainen aasialainen kilpikonnalaji.
Sen naaraan kilpi voi kasvaa 75 cm pitkäksi, koiras jää alle 45-senttiseksi. Naaraan kilpi on harmaanruskea, ja siinä on mustanharmaita kuvioita. Sen iho on harmaanruskea ja päälaella oranssinsävyinen kuvio. Koiraan harmaassa kilvessä on selvemmät kuviot, ja sen harmaasta ihosta erottuu oranssi läikkä selvemmin. Paritteluaikana koiraan värit ovat entistä voimakkaammat.
Sen levinneisyysalue oli aiemmin laajempi Kaakkois-Aasiassa, mutta on nykyisin sitä tavataan vain Thaimaan eteläkärjessä, Malesian koillisnurkassa, paikoin Indonesiassa ja Bruneissa. Se elää murtovedessä jokisuistoissa ja mangroven joukossa. Se laskee munansa hiekkarannalle.
IUCN on luokitellut lajin äärimmäisen uhanalaiseksi. Tähän ovat vaikuttaneet munien kerääminen, aikuisten yksilöiden salametsästys sekä hiekan kaivuu pesimärannoilta.
Niilo Saraste

Niilo Saraste, nimi alunperin "Nikolai Bogdanoff" (4. helmikuuta 1880 Hämeenlinna – 28. marraskuuta 1938 Kuopio) oli suomalainen sotilaskapellimestari, musiikkiluutnantti ja säveltäjä. Hän palveli soittajana ja kapellimestarina Venäjän keisarillisessa armeijassa ja itsenäisen Suomen armeijassa.
Saraste pestautui 12-vuotiaana soittajaoppilaaksi Oraskin jalkaväkirykmenttiin ja oli siellä oppilaana kuusi vuotta. Hän suoritti asevelvollisuutensa Suomessa ja saatuaan ylennyksen soittaja-aliupseeriksi hän siirtyi suomenmaalaisen kaartinrykmentin soittokuntaan Pietariin ja jatkoi täällä musiikkiopintojaan muun muassa Pietarin konservatoriossa. Saraste erosi sotapalveluksesta 1909 ja oli sitten työssä valtionrautateillä Pietarin Suomen asemalla johtaen työnsä sikäläistä suomalaista torvisoittokuntaa.
Ensimmäisen maailmansodan puhjettua 1914 hänet kutsuttiin uudelleen sotapalvelukseen ja hän toimi sodan ajan 3. suomenmaalaisen tykistöprikaatin kapellimestarina. Saraste liittyi vuonna 1918 Suomen armeijaan ja toimi 1918–1927 Savon jääkärirykmentin, 1927–1929 11/SPrm:n ja vuodesta 1929 Pohjan Rykmentin kapellimestarina. Hän sävelsi useita sotilas- ja surumarsseja ja sovitti sotilassoittokunnille laajan ohjelmiston musiikkia.
Suomen Jousiampujain liitto

Suomen Jousiampujain liitto (lyh. SJAL) on jousiammunnan kattojärjestö Suomessa. Liiton toiminnan tarkoituksena on edistää ja kehittää jousiammuntaurheilua sekä toimia jäsentensä valtakunnallisena liittona. Liittoon kuuluu 54 suomalaista jousiammuntaseuraa, joissa on yhteensä noin 2800 jäsentä. Liitto on Kansainvälisen jousiammuntaliiton (WA), Euroopan jousiammuntaliiton (WAE) sekä Suomen Olympiakomitean jäsen.
Talous.
Suomen Jousiampujain liitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 569 150 euroa. Vuosittainen tuki on ollut vuodesta 2023 lähtien 91 000 euroa.
Suomen Kiipeilyliitto

Suomen Kiipeilyliitto – SKIL ry (lyh. SKIL, ) on kiipeilyn kattojärjestö Suomessa. Liiton toiminnan tarkoituksena on edistää suomalaista kiipeilyharrastusta sekä kiipeilyn alalajeja. Liitto on kansainvälisen kiipeilyliiton (UIAA), kansainvälisen kilpakiipeilyliiton (IFSC), Ski Alpinismin kansainvälisen kattojärjestön sekä Suomen Olympiakomitean jäsen.
Talous.
Suomen Kiipelyliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 393 500 euroa. Vuosittainen tuki on ollut vuodesta 2023 lähtien 82 500 euroa.
Suomen Lainelautaliitto

Suomen Lainelautaliitto (lyh. SLLL) on lainelautailun kattojärjestö Suomessa. Liiton toiminnan tarkoituksena on edistää lainelautailun harrastamista, järjestää tapahtumia ja yhdistää lajin harrastajia. Suomen Lainelautaliitto on International Surfing Associationin jäsen.
Suomen Hockeyliitto

Suomen Hockeyliitto on maahockeyn kattojärjestö Suomessa. Liiton toiminnan tarkoituksena on edistää, valvoa ja ohjata maahockeyn ja sen eri lajimuotojen toimintaa Suomessa. Suomen Hockeyliitto on kansainvälisen maahockeyliiton, Euroopan Hockeyliiton sekä Suomen Olympiakomitean jäsen.
Talous.
Suomen Hockeyliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 182 085 euroa. Vuosittainen tuki on ollut vuodesta 2023 lähtien 29 000 euroa.
Suomen Nyrkkeilyliitto

Suomen Nyrkkeilyliitto on nyrkkeilyn kattojärjestö Suomessa. Liiton toiminnan tarkoituksena on toimia Suomessa rekisteröityjen nyrkkeilyä edistävien yhdistysten aatteellisena järjestönä. Liittoon kuuluu noin 120 jäsenseuraa ja harrastajia on kuntonyrkkeilijät mukaan lukien yli 20 000. Liitto erosi vuonna 2023 kansainvälisestä lajiliitosta IBA:sta ja päätti liittyä uuteen World Boxing -kattojärjestöön.
Talous.
Suomen Nyrkkeilyliitto on saanut vuosina 2018–2023 opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 1 259 000 euroa. Vuosittainen tuki on ollut vuodesta 2023 lähtien 220 000 euroa.
Hernán Díaz

Hernán Díaz (s. 1973 Buenos Aires, Argentiina) on argentiinalainen Pulitzer-palkittu kirjailija. 
Kun Díaz oli pikkulapsi, perhe lähti sotilasvallankaappauksen jälkeen pakoon Argentiinasta ja sai turvapaikan Ruotsista. Juntan vallan päätyttyä perhe palasi Argentiinaan. Myöhemmin Díaz opiskeli Britanniassa ja sitten Yhdysvalloissa, jonne hän on asettunut asumaan.
Díaz kirjoittaa englanniksi. Hänen esikoisteoksensa "In the Distance" ilmestyi 2017. Se kertoo ruotsalaisesta siirtolaisesta Håkan Söderströmistä, joka saapuu Yhdysvaltoihin 1800-luvun puolivälissä etsimään veljeään. Toinen romaani "Luotto" ("Trust", 2022) on saanut Pulitzerin palkinnon 2023, ja siitä on tekeillä televisiosarja.
Komunist

Komunist (, ”Kommunisti”) oli Azerbaidžanin sosialistisen neuvostotasavallan pääkaupungissa Bakussa vuosina 1920–1989 ilmestynyt armeniankielinen sanomalehti.
Toukokuussa 1920 perustettu "Komunist" oli Taka-Kaukasian ensimmäinen armeniankielinen kommunistilehti. Se oli Azerbaidžanin kommunistisen puolueen keskuskomitean sekä myöhemmin tasavallan korkeimman neuvoston ja ministerineuvoston äänenkannattaja. Kuudesti viikossa ilmestyneen lehden levikki oli 42 000 kappaletta vuonna 1981. Se lakkasi vuonna 1990 armenialaisten jouduttua pakenemaan Bakusta Vuoristo-Karabahin konfliktin aikana.
Väinö Raatikainen

Väinö Antti Raatikainen (30. marraskuuta 1888 Hanko – 11. maaliskuuta 1958) oli suomalainen toimittaja.
Väinö Raatikainen pääsi ylioppilaaksi 1908. Hän opiskeli sitten ajoittain yliopistossa ja toimi kotiopettajana. Hän oli 1916 Länsi-Uusimaa-lehden toimittajana ja 1917–1918 Salmetar-lehden päätoimittajana. Tämän jälkeen Raatikainen oli SOK:n pikakirjoittajana 1919–1923 ja Oy Mediaatorin saksan- ja ruotsinkielen kirjeenvaihtajana Helsingissä 1923. Hän toimi sitten Keskipohjanmaa-lehden toimitussihteerinä 1923–1924 ja Keskisuomalainen-lehden toimitussihteerinä 1925–1926. Hän muutti sitten Turkuun ja toimi Uusi Aura-lehden ulkomaan ja talousosaston toimittajana 1927–1930. Vuosina 1931–1936 Raatikainen oli Suomen Leipuriliiton asiamiehenä ja sihteerinä sekä Leipuri-lehden vastaavana toimittajana Helsingissä. Sen jälkeen hän oli virkailijana ja vapaana sanomalehtimiehenä Helsingissä.
Mauremys annamensis

Mauremys annamensis on harvinainen aasialainen kilpikonnalaji. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
Se on keskikokoinen laji, täysikasvuisen yksilön kilven pituus on 23–29 cm, naaraat ovat suurempia kuin koiraat.
Sitä tavataan kapealla rannikkokaistaleella Vietnamin keskiosassa Kiinanmeren rannikolla. Lajin uhanalaisuuteen on vaikuttanut pyydystäminen ruoaksi, lemmikeiksi ja itämaisen lääketieteen tarpeisiin.
Vielä vuonna 2013 luonnosta pyydystettyjä yksilöitä oli myynnissä paikallisilla markkinoilla. Nykyisin lajia kasvatetaan suurilla kaupallisilla kilpikonnafarmeilla Kiinassa ja Vietnamissa, mikä on pelastanut sen sukupuutolta. Palautusistutukset takaisin luontoon olisivat kuitenkin vaikeita, sillä lajin luontaista elinympäristöä ei ole suojeltu lainkaan. Lajia kasvatetaan vankeudessa myös Euroopassa ja Yhdysvalloissa.
Mauremys mutica

Mauremys mutica on harvinainen aasialainen kilpikonnalaji. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
Sen kilpi on kellanruskea ja 18–20 cm pitkä. Pää on päältä ja sivuilta harmaa, silmien alla kulkee kermanvalkea raita. Kurkku on valkea tai kermanvärinen, jalat harmahtavat. Vatsapanssari on keltainen ja siinä on mustia kuvioita.
"Mauremys mutica"elää kosteikoissa ja hitaasti virtaavissa vesistöissä. Se on kaikkiruokainen ja aktiivinen öiseen aikaan. Se munii kerralla 2–6 munaa. 
Sitä tavataan Vietnamin, Laosin ja Kiinan eteläosan rannikkoalueilla sekä Japanissa. Sitä kasvatetaan kaupallisiin tarkoituksiin ja kerätään luonnosta. Vietnamissa sen uhanalaisuuteen on vaikuttanut rannikon alavien alueiden muuttaminen riisipelloiksi.
Pizza Worm

Pizza Worm on suomalaisen Sami "Zorlim" Lehtisen suunnittelema vuonna 1994 julkaisema tietokoneella pelattava matopeli. Peliä levitettiin internetissä ilmaiseksi ja se nousi suureen suosioon. 
Pelaaminen.
Pelissä ohjataan vihreäkeltaisen väristä matoa, jonka pitää syödä pelikuvaan ilmestyviä pizzoja. Pizzoja syömällä mato kasvaa pituutta, jonka myötä peli vaikeutuu. Peli päättyy, kun mato törmää itseensä tai pelikentän reunaan. 
Pizza Worm erottuu perinteisistä matopeleistä siten, että pelihahmo voi kääntyillä pelialueella vapaasti eikä vain 90 asteen kulmissa.
Pelin suunnittelu.
Pelin kehittäminen alkoi siitä, kun Lehtinen oli ohjelmoinut tietokoneella matemaattisia funktioita ja viivoja piirtelevän näytönsäästäjän. Lopulta hän päätti yhdistää nämä, ja alkoi suunnittelemaan tietokonepeliä. Pelin aiheeksi hän valitsi pizzan, koska hän itse tykkäsi syödä niitä. Pelin hän koodasi Turbo Pascalilla, ja käytti siihen Samin 80286-prosessorilla varustettua tietokonetta. Lehtisen lisäksi hänen sukulaiset ja kaveripiiri osallistuivat pelin tekemiseen. Lehtinen ja hänen pikkusiskonsa Sari tekivät äänitehosteet, Antti Kangas vastasi grafiikasta, ja Nuutti Hahmo musiikista.
Maistraatintori

Maistraatintori () on toriaukio Helsingin Länsi-Pasilassa. Sen länsilaidalla sijaitsee Monitoimitalo, johon kuuluvat muun muassa Länsi-Pasilan kappeli ja Pasilan peruskoulu. Torin eteläpuolella sijaitsee Maistraatinpuisto. Pohjoisessa tori rajautuu Winqvistinkatuun ja idässä Pasilanraitioon. Torin alle on rakennettu pysäköintilaitos.
Mauremys sinensis

Mauremys sinensis on harvinainen aasialainen kilpikonnalaji. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
Sen kilpi voi kasvaa 24 cm pitkäksi. Lajin varmin tuntomerkki ovat päässä ja kaulassa olevat ohuet keltaiset juovakuviot. Kilpi on ruskeanharmaa, vartalo vihreänsävyinen ja vatsapanssari norsunluunvalkoinen mustin kuvioin.
"Mauremys sinensis" elää soilla ja matalissa lammikoissa. Se syö sekä vedessä eläviä selkärankaisia kuten sammakoita että vesikasveja.
Sitä tavataan Vietnamin ja Kiinan eteläosan rannikkoalueilla sekä Taiwanissa. Sen arveltiin olevan elinvoimainen laji, mutta kun muut lajit ovat harvinaistuneet, keräilypaine on kohdistunut tähänkin. Kannan on arvioitu pienentyneen 80% yhden sukupolven aikana eli 20 vuodessa.
"Mauremys sinensis" -lajia kasvatetaan kaupallisilla kilpikonnatarhoilla.
Suomen Curlingliitto

Suomen Curlingliitto on curlingin kattojärjestö Suomessa. Liiton toiminnan tarkoituksena on edistää curlingiin liittyvää liikuntaa ja urheilua, sekä niihin liittyvää kansalaistoimintaa liiton toiminta-alueella. Suomen Curlingliitto on perustettu Hyvinkäällä vuonna 1978.
Ensimmäisen kerran curlingia pelattiin Suomessa talvella 1908–1909. Tuolloin paikkana oli Viipurin Salakkalahti. Aloitteentekijänä oli skottilainen George Easton. Helsinkiläiset golfinpelaajat pelasivat curlingia talviharrastuksena 1930-luvulla ja virittivät toimintaa uudelleen 1960-luvulla. Suomen vanhin erikoisseura Helsingin Curlingklubi perustettiin vuonna 1962. Curlingin keskukseksi muodostui Hyvinkää, jossa peliin tutustutiin talvella 1970.
Suomen Curlingliitto perustettiin vuonna 1978. Alkuaikoina Suomen mestaruudesta pelattiin SM-Cupin nimellä. Sarjamuotoinen SM-turnaus miehille ja naisille aloitettiin kaudella 1998–1999.
Ensimmäisen kerran Suomi osallistui curlingin arvoturnaukseen vuoden 1981 EM-kisoissa. MM-kilpailuissa Suomen naiset edustivat ensimmäisen kerran 1987 ja miehet 1988. Suomen ensimmäinen arvokisamitali oli MM-pronssi vuonna 1998. Suomi saavutti EM-kultaa vuonna 2000 sekä olympiahopeaa Torinon kisoissa 2006. Vuonna 2001 curlingin EM-turnaus järjestettiin Vierumäellä. Suomen ensimmäinen curlinghalli rakennettiin Helsingin Oulunkylään vuonna 2004.
Talous.
Suomen Curlingliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 585 560 euroa. Vuosittainen tuki on ollut vuodesta 2023 lähtien 92 500 euroa.